钦定古今图书集成/方舆汇编/职方典/第1187卷 > 形胜附
## 钦定古今图书集成/方舆汇编/职方典/第1187卷 > 形胜附

本府。〈江陵县附郭。〉

《汉书》：“西通巴蜀，东有云梦之饶” ，亦一都会也。《诸葛亮传》：“东连吴会，西通巴蜀，南极湘潭，北据汉沔。”

《甘宁传》：“山陵形便，江川流通。”

《元和志》：“上流重镇。”

《秭归志》：“面施黔，背金房。”

《宋王庶议》：“左吴右蜀，前临江汉。”

《荆门军记》：“西控巴峡，东连鄢鄂。”

《荆门军鼓角楼记》：“环列重山，带绕大泽。”

《宋史杨文迁传》：“雄据上流，表里襄、汉。”

朱文公“山川平旷，有《中原》气象。”

《孟珙》《荆南》为吴、蜀门户。

《赵鼎传》：“荆南左顾山峡，右视湖湘，下瞰京洛。” 陆九渊《荆门军议》：“居江汉之间，为四集之地。” 郭见义《三游洞记》：“距三峡之口，介重湖之尾。” 《渚宫记》：“荆州据江湖之会。”

公安县

黄山东控荆水，环抱至远，而辰、常屏翰，云贵咽喉。进可以要扼铁岭，退可以户牖荆、襄，肘腋胁松石，伸膝向湖湘。水陆冲烦，兵马络绎，江以南，湖以北，一锁钥也。

石首县

东连鄂岳，西接安华，南达洞庭，北通汉沔，荆楚要冲也。平衍百里，突出数峰，西踞楚望，南倚绣林，大江曲折，泽国而兼硗确。

监利县

江汉交会，跨梦连云。三山耸峙，东南岩险。襟带湖池潴泽，沔夏环流。

松滋县

“南指滇黔，北瞰荆门。” 山有九冈起龙，水有荆江西湖。滨江倚堤，不无水患。

枝江县

大江，上通蜀川，下接汉、沔，襟带南北，峒口诸司，往来出没，与邑最近。

彝陵州

群峰叠秀，江水潆澜，楚蜀咽喉，荆襄门户，上游重地也。又云：郡倚东山为屏，吞三峡而绾毂，其口雄当蜀道三千，奇在荆门十二

长阳县

府旧《志》：“东连荆宜，西通巴蜀。山谷险峭，清江湍流，处深山之内，接不毛之乡。”

县《旧志》：凤山为城，清江为池，虎滩、龙洞汇流于东北，至清江嘴合入川江。梅子八关沿边分设，以防土司出没。荆属要地也。

宜都县

《秭归外志》：“九峰后峙，灵气锺凝。西绾清江，北望荆门，虎牙洪江外绕。山彝而不恶，土瘠而人奋。” 袁崧《宜都记》：“南有荆门山，北有虎牙山，两两相对，楚之西塞也。”

《宜都旧志》：“邑在蜀江之右，东接龙窝，西带清江，南连白水，北枕虎牙，根盘百里，山环水绕。” 远安县

《左传》：“江汉、沮、漳，楚之望也。”

周洪谟《学记》：“真岩险用武之地。”

东接荆扬，西通巴蜀，山谷险隘，沮漳流通，在万山之中，为“四固” 之地。

旧《县志》：沮江、龙洞二水汇流于东南，鸣凤、鹿溪两山鼎峙于西北。

归州

负山带峡，容美、施、建诸险，络绎荆蜀，实为西南重镇。“七里空舲” 之隘，九龙蛇倒之奇，滩溪湍急，礁石林立，古称“步仞” 之间，亦《崤函》寻常之内，皆天堑也。

兴山县

本邑发脉终南之尾，层峦叠嶂，崎岖绵亘。左右四山环绕，如列屏之状；曲折二水迤𨓦，若襟带之形。自楚入蜀，实为陆路之吭。

巴东县

万山磅礡，大江建瓴而下，一息千里，此荆襄咽

喉重地也

施州卫

东临荆、楚，西抵巴蜀，地当要害。

《图经》：山明水秀，五峰环其东，客星峙其西，壤接溪洞，军民错居，巴荆之会，屹然为西南重镇。